กรมชลประทาน วางระบบระบายน้ำอ่างฯห้วยหนองโรง จังหวัดชัยนาท ลดผลกระทบในช่วงฤดูฝน
นายประพิศ จันทร์มา อธิบดีกรมชลประทาน เปิดเผยว่า แม้ในขณะนี้ประเทศไทยกำลังเข้าสู่ฤดูฝน กรมชลประทานยังคงเร่งดำเนินการก่อสร้างและปรับปรุงอาคารรวมถึงระบบชลประทานหลายแห่งอย่างต่อเนื่อง อาทิ โครงการระบบระบายน้ำ โครงการอ่างเก็บน้ำห้วยหนองโรง ในพื้นที่ ตำบลกะบกเตี้ย อำเภอเนินขาม จังหวัดชัยนาท โดย สำนักงานก่อสร้างชลประทานขนาดกลางที่ 12 มีแผนดำเนินการ 4 ปี (2561-2564) มีลักษณะเป็นการก่อสร้างอาคารลดระดับน้ำ ท่อระบายน้ำลอดถนน และขุดลอกคลองระบายน้ำความยาวประมาณ 21 กิโลเมตร เมื่อแล้วเสร็จ จะมีพื้นที่รับประโยชน์กว่า 2,000 ไร่ และสามารถเพิ่มประสิทธิภาพการระบายน้ำให้ดียิ่งขึ้น นอกจากนี้ยังช่วยป้องกันการกัดเซาะของลำห้วยเดิม และเป็นแหล่งน้ำต้นทุนสำหรับอุปโภคบริโภค รวมถึงลดผลกระทบจากอุทกภัยและภัยแล้งในพื้นที่ได้ พร้อมกับได้กำชับให้ทุกโครงการติดตามสภาพอากาศจากกรมอุตุนิยมวิทยาอย่างใกล้ชิด และให้ปฏิบัติงานด้วยความระมัดระวัง เป็นไปตามแผนที่วางไว้ ในส่วนของโครงการที่อยู่ระหว่างการก่อสร้างให้ปรับหน้างานเพื่อลดการกีดขวางทางน้ำในช่วงฤดูฝน และสามารถเก็บกักน้ำได้เพื่อชะลอและลดผลกระทบจากอุทกภัยอย่างไรก็ตาม ได้ร่วมกับหลายหน่วยงานบูรณาการขับเคลื่อนงานตามนโยบายของรัฐบาล ภายใต้กรอบยุทธศาสตร์ชาติและแผนแม่บท 20 ปี โดยมีพลเอก ประวิตร วงษ์สุวรรณ รองนายกรัฐมนตรี ในฐานะผู้อำนวยการกองอำนวยการน้ำแห่งชาติและนายเฉลิมชัย ศรีอ่อน รัฐมนตรีว่าการกระทรวงเกษตรและสหกรณ์ ซึ่งมุ่งมั่นพัฒนาปรับปรุงแหล่งน้ำเดิมให้ใช้งานได้อย่างเต็มศักยภาพ